**Ministru kabineta noteikumu projekta „** Par Latvijas Republikas valdības un Francijas Republikas valdības vienošanos par sadarbību aizsardzības jomā” **sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ar 2011.gada 29.decembra MK rīkojumu Nr.696 apstiprinātās Politiskās deklarācijas par Latvijas un Francijas stratēģisko partnerību rīcības plānu 4.punkts - Mērķi sadarbībai iekšējās un ārējās drošības jomā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd Latvijas un Francijas divpusējo sadarbību aizsardzības jomā regulē 1994.gada 11.maijā Parīzē parakstītā Latvijas un Francijas Aizsardzību ministriju vienošanās par savstarpēju sadarbību aizsardzības jomā. Tā kā divpusējā sadarbība šo gadu laikā ir ievērojami attīstījusies, nepieciešams arī atbilstoši papildināt tās juridisko ietvaru. Turklāt, atjaunota vienošanās par savstarpēju sadarbību aizsardzības jomā veicinās abu valstu sadarbību, tādējādi apstiprinot Latvijas politisko nostāju. Turklāt, ņemot vērā nesenos notikumus Francijā, šobrīd ir īpaši svarīgi stiprināt mūsu sadarbību, vienlaicīgi atbalstot arī starptautiskās sabiedrības centienus sniegt nepieciešamo palīdzību Francijai.  Latvijas Republikas valdības un Francijas Republikas valdības vienošanās par sadarbību aizsardzības jomā (turpmāk – Vienošanās) nosaka kārtību, kādā Latvijas un Francijas puses sadarbosies par aizsardzības jomas jautājumiem. Šīs vienošanās ietvaros nevar tikt veikta reālu operāciju plānošana un izpilde, bet tā mērķēta uz pušu spēju attīstību, pieredzes apmaiņu un savietojamības stiprināšanu.  Par atbildīgajām institūcijām sadarbības jautājumos noteiktas Aizsardzības ministrijas, kas regulāri organizē divpusējas tikšanās par aktuāliem jautājumiem. Vienošanās nosaka, ka tikšanās vienlaikus vada Aizsardzības ministriju atbildīgās personas, nenorādot konkrētu amatpersonu līmeni, kas tiks noteikts *ad hoc*, ņemot vērā apspriežamos jautājumus. Tāpat vienošanās nosaka, ka abu Pušu aizsardzības atašeji piedalās tikšanās, savukārt, eksperti tiek pieaicināti pēc nepieciešamības. Vienošanās paredz, ka pušu tikšanās protokolē sekretārs.  Saskaņā ar Vienošanās 1.panta trešo punktu, termins “personāla sastāvdaļa” apzīmē par aizsardzību un drošību atbildīgo ministriju civilo personālu, savukārt, termins “civilā sastāvdaļa” saskaņā ar Vienošanās 1.panta trešo punktu apzīmē bruņoto spēku nodarbinātībā esošo civilo personālu, kura statusu nosaka 1951.gada 19.jūnija Ziemeļatlantijas dalībvalstu līgums par to bruņoto spēku statusu.  Vienošanās 3.panta 1.punktā sīki uzskaitītas šobrīd aktuālās Pušu sadarbības jomas, ņemot vērā aizsardzības nozares kompetenču sadalījuma sistēmu. Ņemot vērā iedalījumu, atsevišķi tiek uzsvērtas aktuālākās sadarbības jomas, kā aizsardzības politika, aizsardzības plānošana, krīžu vadība, militārās mācības, militārā personāla individuālā apmācība, militārās jomas juridiskie jautājumi un tml.  Savukārt, Vienošanās 4.pantā uzskaitītas dažādu līmeņu sadarbības veidi. Aizsardzības jomas sadarbība ietver ne tikai oficiālās vizītes un militārās mācības, bet sadarbību arī tādās jomās, kā kopīgi sporta pasākumi, piemēram, bruņoto spēku dalību sporta sacensībās vai kopīgi kultūras pasākumi, piemēram, militāro orķestru koncerti un parādes, dažādi atceres pasākumi un ceremonijas.  Vienošanās 5.pants regulē Pušu sadarbību bruņojuma nozarē un nosaka, ka sadarbība notiek katras valsts nacionālā regulējuma ietvaros un ievērojot abu valstu intereses. Savukārt, 5.panta 2.punktā tiek noteiktas primārās darbības, kas veicamas bruņojuma jautājumu sadarbības veicināšanai.  Vienošanās 7.pants regulē informācijas apmaiņas noteikumus un nosaka, ka klasificētās informācijas apmaiņa notiek saskaņā ar 2008.gada 31.martā Rīgā parakstīto Latvijas Republikas valdības un Francijas Republikas valdības līgumu par savstarpēju klasificētās informācijas aizsardzību, savukārt, neklasificētā informācija tiek radīta vai nodota tikai oficiālām vajadzībām un netiek tālāk izplatīta bez īpašas izsniedzējas Puses piekrišanas.  Vienošanās 9.panta 2.punkts nosaka, ka par visu sadarbības pasākumu dalībniekiem sūtītāja valsts savlaicīgi informē uzņemošās valsts iestādes. Par termiņu, kādā jāiesniedz norādītā informācija, otra Puse tiks informēta atsevišķi un termiņš nosakāms atkarībā no kopīgā pasākuma rakstura, dalībnieku skaita utt.  Paredzēts, ka, īstenojot sadarbību, katra puse segs savus izdevumus. Jurisdikcijas un prasījumu jautājumu risināšanai tiks piemērots 1951.gada 19.jūnija Ziemeļatlantijas līguma organizācijas dalībvalstu līgums par to bruņoto spēku statusu.  Vienošanās tiek noslēgta uz nenoteiktu termiņu un pusēm ir tiesības to izbeigt vienpusēji, par to ziņojot 90 dienas iepriekš.  Līdz ar Vienošanās spēkā stāšanos, spēku zaudēs 1994.gada 11.maijā Parīzē parakstītā Latvijas un Francijas Aizsardzību ministriju vienošanās par savstarpēju sadarbību aizsardzības jomā. Kā norādījusi Francijas puse, tas izriet no 1969.gada Vīnes konvencijas par starptautisko līgumu tiesībām un nav nepieciešams to papildus norādīt Vienošanās tekstā. |
| 3. | Projekta izstrādē iesaistītās institūcijas | Projekts izstrādāts pamatojoties uz Francijas puses iesniegto vienošanās projektu. |
| 4. | Cita informācija | Saskaņā ar Francijas puses norādīto informāciju, vienošanās saturs pārsniedz Francijas Aizsardzības ministrijas kompetenci, līdz ar to tā slēdzama starpvaldību vienošanās veidā.  Vienošanās tiks realizēta no Aizsardzības ministrijai piešķirtajiem budžeta līdzekļiem. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Projekts šo jomu neskar. |
| 2. | Citas starptautiskās saistības | Ar 2011.gada 29.decembra MK rīkojumu Nr.696 apstiprinātā Politiskā deklarācija par Latvijas un Francijas stratēģisko partnerību rīcības plānu. |
| 3. | Cita informācija | Saskaņā ar Politiskās deklarācijas par Latvijas un Francijas stratēģisko partnerību rīcības plāna 4.punktu, Latvija un Francija ieviesīs un koordinēs šādus pasākumus:  - bruņoto spēku savstarpējas savietojamības stiprināšana, īpaši īstenojot kopīgas apmācību un militāro vingrinājumu aktivitātes;  - kopējo militāro spēju stiprināšana militārās vadības jautājumos;  - līdzdalība iniciatīvās, kas saistītas ar kapacitātes celšanu, īpaši saistībā ar spēju sadalījumu un apvienošanu.  Noslēdzot Vienošanos tiks realizēti šie politiskajā deklarācijā norādītie mērķi un par to izpildi atbild Aizsardzības ministrija. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Projekta izpildi nodrošinās Aizsardzības ministrija un Nacionālie bruņotie spēki |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts tiks izpildīts esošo pārvaldes funkciju ietvaros |
| 3. | Cita informācija | Nav. |

**Anotācijas II, III, IV un VI sadaļa – nav attiecināma.**

Aizsardzības ministrs R.Bergmanis

Vīza: valsts sekretārs J.Garisons

07.03.2016. 12:46

870

A.Ķemme

Anda.Kemme@mod.gov.lv

tel:. 67335077; fakss: 67212307